
Р Е Ш Е Н И Е
№ РС-24124-19-004
Днес, 15.01.2020 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е образувано с рег. № ЦУ01/24124/11.10.2019г. на основание чл. 47, ал. 2 от ЗПКОНПИ, въз основа на докладна записка на ръководителя на звено „Връзки с обществеността“ на Комисията за противодействие на корупцията и за отнемане на незаконно придобитото имущество /КПКОНПИ/, с приложена към нея медийна публикация. 
Сигналът е подаден против Георг Л. Спартански – кмет на Община П. мандат 2015-2019 г.
По същество, твърденията в сигнала са, че Георг Спартански, в качеството му на кмет на Община П., е изразходвал европейски средства, отпуснати в изпълнение на Оперативна програма „Околна Среда“ в нарушение на Закона за обществените поръчки, вследствие на което на Община П. е наложена финансова санкция в размер на 1 200 000 лв. от Министерство на околната среда и водите.
Твърди се, че отпуснатите средства в размер на 20 милиона лева са получени по проведена обществена поръчка от „***********.“ ООД и ДЗЗД „***********.“ – дружества, свързани с лица от общинската администрация и бивши и настоящи политици.
Към сигнала не са приложени доказателства.

С оглед твърденията в сигнала, Комисията е изискала и събрала следните доказателства: писмо вх. № ЦУ01/31853/12.12.2019г. с приложения - Удостоверение за избран кмет на община; клетвен лист; информация относно достъп до Информационна система за управление и наблюдение на средствата от европейския съюз в България /ИСУН/. Служебно са приобщени удостоверения за родствени връзки от сигнал с рег. № С-479/11.10.2018 г. на КПКОНПИ.
Служебно е направена справка в Търговски регистър, АОП и интернет страницата на Община П..
След като обсъди събраните в хода на административното производство доказателства, комисията установи следното от фактическа страна:
Георг Л. Спартански е кмет на Община П. за мандат 2015г. – 2019г. и мандат 2019г. – 2023 г., видно от приложените клетвени листа от дата 10.11.2015г. и 12.11.2019 г. Подал е декларация по чл.12, т.1 от ЗПУКИ (отм.) на 10.11.2015 г. и декларация по чл.12, т.2 от ЗПУКИ (отм.) на 17.11.2015 г.
Между Община П., в качеството на бенефициент, и Община Д. М, в качеството на партньор, от една страна, и Министерството на околната среда и водите, от друга страна, е сключен Договор № Д-34-5 / 18.01.2017г. за безвъзмездна финансова помощ по Оперативна програма „Околна среда 2014 – 2020г.“, съфинансирана от Европейския фонд за регионално развитие и от Кохезионния фонд на Европейския съюз за проект „Интегриран воден цикъл П. – Д. М“.
Изпълнението на дейностите по проекта е възложено чрез провеждане на процедури за възлагане на обществени поръчки при спазване на Закона за обществени поръчки.
На 17.08.2017 г., по реда на чл.73, ал.1 от ЗОП от Община П., в качеството си на възложител, кметът на Община П. – Георг Спартански подписва решение № РД-10-1406 за откриване на процедура „Проектиране и изпълнение на строителство (инженеринг) по проект: „Интегриран воден цикъл П. – Д. М“ по две обособени позиции: Обособена позиция № 1 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Я., общ. П. (етап І)“ и Обособена позиция № 2 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Б., общ. П. (етап І)“. На същата дата е подписано и Обявление за публикуване на поръчката с № ВЦ-62/17.08.2017 г. на Община П..
На 18.08.2017 г. в профила на купувача, на интернет страницата на Община П.  е публикувана утвърдената от Георг Спартански, в качеството му на възложител, документация за участие в гореописаната процедура за възлагане на обществена поръчка. 
Със Заповед № РД-10-1596 от 27.09.2017 г. на кмета на Община П. Георг Спартански, на основание чл. 44, ал. 2 от ЗМСМА, чл. 103 от ЗОП и чл. 51 от ППЗОП е назначена комисия за разглеждане, оценка и класиране на получените оферти.
На 23.11.2017 г., след като одобрява доклад (съгласно чл. 60, ал. 1 от ППЗОП), Георг Спартански, в качеството му на възложител, на основание чл. 22, ал. 1, т. 6 и чл. 106, ал. 6 от ЗОП подписва решение № РД-10-1996/23.11.2017 г. за определяне на изпълнител.
Поръчката по Обособена позиция № 1 е възложена на „***********“ ЕООД, за което на 25.01.2018 г. е сключен договор между Община П., представлявана от Георг Спартански, в качеството му на Кмет на Община П. и Л. М. – Главен счетоводител, като възложител, и „***********“ ООД, представлявано от В. З., като изпълнител. Същият е на стойност 11 621 416,40 лева без ДДС.
Обявлението за възложена поръчка по Обособена позиция № 1 е подписано от Спартански и публикувано в профила на купувача на 07.02.2018 г.
Поръчката по Обособена позиция № 2 е възложена на ДЗЗД „***********.“ (група от икономическите оператори „***********“ ЕООД и „***********“ ЕООД), за което на 26.02.2018 г. е сключен договор между Община П., представлявана от Георг Спартански, в качеството му на Кмет на Община П. и Л. М. – Главен счетоводител, като възложител, и ДЗЗД „***********.“, представлявано от управителя В. Р. – управител като изпълнител. Същият е на стойност 7 974 227,63 лева без ДДС.
Обявлението за възложена поръчка по Обособена позиция № 2 е подписано от Спартански и публикувано в профила на купувача на 01.03.2018 г.
От управляващия орган е осъществен последващ контрол за законосъобразност на тези два отделни договора по проекта, в резултат на което са установени две нарушения, които нямат финансово влияние и четири нарушения, които имат финансово влияние. С Решение от 30.05.2018г. на  Ръководителя на Управляващия орган на Оперативна програма „Околна среда 2014 – 2020 г.“ е определена обща финансова корекция в размер на 5 % от разходите по сключения договор за Обособена позиция № 1: Договор № ИРО – 2243 от 25.01.2018 г. с изпълнител „***********“ ООД на стойност 11 621 416,40 лева без ДДС и 5 % от разходите по сключения договор за Обособена позиция № 2: Договор № ИРО – 2253 от 26.02.2018 г. с изпълнител ДЗЗД „***********.“ на стойност 7 974 227,63 лева без ДДС, сключени в изпълнение на проект „Интегриран воден цикъл П. – Д. М“.
От направена справка в търговския регистър е видно, че управители и съдружници в „***********“ ООД с ЕИК *********** са В. Г. З. и Г. В. З.
По отношение на ДЗЗД „***********.“ с Код по БУЛСТАТ ***********, след направена справка в Регистър Булстат се установи, че същото представлява група от икономическите оператори „***********“ ЕООД и „***********“ ЕООД. От направена справка в търговския регистър е видно, че „***********“ ЕООД е с управител и едноличен собственик на капитала В. Л. Р. „***********“ ЕООД е с управител и едноличен собственик на капитала С. К. С.
Не се установи Георг Спартански да е съдружник, едноличен собственик или управител в някое от изброените по-горе дружества.
От направената справка за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Георг Спартански няма родствени връзки с В. Г. З. и Г. В. З., както и с В. Л. Р. и С. К. С.

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл. 2 от ЗПУКИ (отм.), респ. чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 2 от ЗПУКИ (отм.), респ.  чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на кмет, Георг Спартански е лице, заемало публична длъжност по смисъла на чл. 3, т. 8 от ЗПУКИ (отм.), респ. лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
             
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице.
Съгласно легалното определение в §1 т. 15 от ДР на ЗПКОНПИ, „свързани лица“ са съпрузите или лицата, които се намират във фактическо съжителство, роднините по права линия, по съребрена линия - до четвърта степен включително, и по сватовство - до втора степен включително; физически и юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Поради липса на участие на Георг Спартански в капитала и управлението на ***********“ ООД и ДЗЗД „***********.“, както и на родствени връзки между него и съдружниците и управителите на тези дружества, не е налице свързаност по смисъла на §1, т. 15, б. „а“ и б. „б“ от ДР на ЗПКОНПИ.

Съгласно разпоредбата на чл.7, ал.2, т. 7 от Устройствения правилник на Община П., кметът на Общината като ръководител на цялата изпълнителна дейност на общината организира провеждането на процедурите за възлагане на обществени поръчки и сключва договорите за тях.  
Георг Спартански, в качеството си на кмет е упражнил правомощия по служба при подписването на всички документи във връзка с организирането и провеждането на обществената поръчка „Проектиране и изпълнение на строителство (инженеринг) по проект: „Интегриран воден цикъл П. – Д. М“ по две обособени позиции: Обособена позиция № 1 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Я., общ. П. (етап І)“ и Обособена позиция № 2 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Б., общ. П. (етап І)“, както и при сключването на договори за Обособена позиция № 1: Договор № ИРО – 2243 от 25.01.2018 г. с изпълнител „***********“ ООД и Обособена позиция № 2: Договор № ИРО – 2253 от 26.02.2018 г. с изпълнител ДЗЗД „***********.“, сключени в изпълнение на проект „Интегриран воден цикъл П. – Д. М“. 

Липсата на свързаност между Георг Спартански с двете дружества, спечелили обществената поръчка, от една страна, както и между Георг Спартански със съдружниците и управителите на тези дружества, от друга страна, предопределят и липсата на частен интерес на лицето, заемащо висша публична длъжност или на свързано с него лице по смисъла § 1, т. 15 от ДР на ЗПКОНПИ, във връзка с подписването на всички документи във връзка с организирането и провеждането на обществената поръчка „Проектиране и изпълнение на строителство (инженеринг) по проект: „Интегриран воден цикъл П. – Д. М“, както и при сключването на договори за Обособена позиция № 1: Договор № ИРО – 2243 от 25.01.2018 г. с изпълнител „***********“ ООД и Обособена позиция № 2: Договор № ИРО – 2253 от 26.02.2018 г. с изпълнител ДЗЗД „***********.“, сключени в изпълнение на проект „Интегриран воден цикъл П. – Д. М“. 
Горното налага извода, че по отношение на Георг Спартански, в качеството му на кмет на Община П. липсва един от елементите на състава на конфликт на интереси по чл. 2 от ЗПУКИ (отм.), респ. на чл.52 от ЗПКОНПИ. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Втора от ЗПУКИ, респ. Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл. 2 от ЗПУКИ (отм.), респ. на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Георг Л. Спартански с ЕГН *********** – лице, заемало публична длъжност по смисъла на чл. 3, т. 8 от ЗПУКИ (отм.), респ. лице, заемащо висша публична длъжност по чл.6, ал.1, т.32 от ЗПКОНПИ, във връзка с издаване на актове на 17.08.2017 г., 18.08.2017 г., 27.09.2017 г., 23.11.2017 г., 07.02.2018 г., 01.03.2018 г. , относими към организирането и провеждането на обществената поръчка открита процедура „Проектиране и изпълнение на строителство (инженеринг) по проект: „Интегриран воден цикъл П. – Д. М“ по две обособени позиции: Обособена позиция № 1 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Я., общ. П. (етап І)“ и Обособена позиция № 2 – „Проектиране и изпълнение на строителство (инженеринг) за обект „Изграждане на канализационна и съпътстваща водопроводна мрежа на с. Б., общ. П. (етап І)“, както и при сключването на договори за Обособена позиция № 1: Договор № ИРО – 2243 от 25.01.2018 г. с изпълнител „***********“ ООД и Обособена позиция № 2: Договор № ИРО – 2253 от 26.02.2018 г. с изпълнител ДЗЗД „***********.“, сключени в изпълнение на проект „Интегриран воден цикъл П. – Д. М“, поради липса на частен интерес - негов или на свързано с него лице по смисъла на § 1, т. 15 от ДР на ЗПКОНПИ.

Препис от решението да се изпрати на Окръжна прокуратура – П., с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.

КОМИСИЯ:
Председател:…………………………/П/…………/Сотир Цацаров/

Заместник - председател:……………/П/………./Антон Славчев/

Член:………………….……………....../П/............/Пламен Йоцов/

Член:………………………………...../П/............../Силвия Къдрева/

